
Comisia pentru buget, finanţe şi bănci

Bucureşti,    16.10.2001

Nr. 22/376

Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative pentru modificarea art. 7 din Ordonanţa de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit, cu care comisia noastră a fost sesizată în fond cu adresa Biroului Permanent nr. 77 din 23 aprilie 2001.

La întocmirea raportului, comisia a avut în vedere Avizul Consiliului Legislativ, Avizul Comisiei juridice, de disciplină şi imunităţi, precum şi punctul de vedere al Guvernului. 

În raport cu obiectul şi conţinutul său, proiectul de Lege face parte din categoria legilor ordinare. 

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,      16.10.2001

Nr. 376

RAPORT

asupra propunerii legislative pentru modificarea art. 7 din Ordonanţa de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit
In conformitate cu prevederile art. 60 din Regulamentul Camerei Deputaţilor, membrii Comisiei pentru buget, finanţe şi bănci au examinat, în şedinţa din 16 octombrie 2001, propunerea legislativă pentru modificarea art. 7 din Ordonanţa de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit, şi au constatat următoarele:

- în formularea iniţială, de reducerea prevăzută la art. 7 din Ordonanţa de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit beneficiau contribuabilii care încasau venituri în valută din exportul bunurilor realizate "din activitatea proprie, direct sau prin contract de comision". Prin prezenta iniţiativă legislativă se urmăreşte lărgirea sferei persoanelor care beneficiază de această reducere, prin cuprinderea în această categorie a tuturor contribuabililor care exportă bunuri de "provenienţă românească";

-  introducerea termenului "provenienţă românească" fără o determinare a sferei de cuprindere, ar putea duce la imposibilitatea aplicării în practică a acestei prevederi dar mai ales a verificării respectării ei;

- simpla eliminare a condiţiei ca exportatorul să fie şi producător al bunurilor exportate ar putea avea un efect negativ asupra stimulării sectorului productiv şi, implicit,  asupra veniturilor la bugetul de stat;

- sintagma "exportul de bunuri de provenienţă românească" nu este de natură a contribui la atingerea scopului enunţat în "Expunerea de motive", şi anume la "stimularea exportului de produse cu un grad de prelucrare ridicat şi a exporturilor complexe";

- de asemenea, Ordonanţa de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit a fost aprobată prin Legea nr. 189/2001, publicată în Monitorul Oficial al României, Partea I, nr. 196 din 19 aprilie 2001. Acest act normativ aduce mai multe modificări şi completări unor articole din Ordonanţa de urgenţă a Guvernului nr. 217/1999, printre acestea numărându-se şi art. 7.

Faţă de cele arătate mai sus, membrii Comisiei pentru buget, finanţe şi bănci au hotărât, cu majoritate de voturi, respingerea propunerii legislative pentru modificarea art. 7 din Ordonanţei de urgenţă a Guvernului nr. 217/1999 privind modificarea şi completarea Ordonanţei Guvernului nr. 70/1994 privind impozitul pe profit.
PREŞEDINTE,
Prof. dr. Florin Georgescu
SECRETAR,
Dr. ec. Daniel Ionescu

            Experţi parlamentari:
            Onete Alexandru

            Măţan Ofelia

